DIE LANGE HOOP | Die Vryburger
DIE LANGE HOOP
September 26, 2013 - Kultuur - 8 comments
Resensie – Die Lange Hoop
Skrywer: C.S. Steenekamp
Plek: Senotaafsaal, Voortrekker Monument tot Saterdag.
Die opvoering van Die Lange Hoop het net weer bevestig hoe talentvol die Afrikanervolk is. 'n Klomp entoesiastiese amateurs het hierdie stuk wat handel oor Die Groot Trek met mening aangepak en met min middele tot hulle beskikking 'n groot sukses op die planke gebring.
Interessant van die stuk was om die persoonlike wroegings en onmin gedurende daardie tyd uitgebeeld te sien; baie soos wat ons ook maar vandag in ons eie geledere ondervind. Bowe alles was dit aangrypend om te sien dat ten spyte van alles wat die Voortrekkers deurgemaak het, hulle onwrikbare geloof in die Allerhoogste hulle deurgaands gedra het.
Gelukwense aan mnr. André Alkema van die GHA dat hy met 'n klein begroting so 'n groot taak aangepak het en suksesvol deurgevoer het. Die regisseuse, Lucia van Wyk verdien die hoogste lof vir haar harde werk om die spelers af te rig, hulle te help dat hulle volronde karakters geskep het en geloofwaardig oorgedra het.
Te midde van 'n groep wat elkeen sy hart uitgespeel en alles gegee het, is dit onregverdig om uitsonderings te maak. Tog moet die selfversekerde spel van Alida Verwoerd as Ouma Martha; ds. Hendrik du Plessis as Tienie Oosthuizen en René de Beer as Lettie Rudolph spesiaal genoem word; veral die lg twee spelers het met 'n outydse innigheid en moderne hupsheid geloofwaardigheid gegee aan die hoofkarakters wat beloof dat hulle nageslag die volk sal bly wat die Gelofte sal eerbiedig.
Die stel is slim ontwerp en met projektors en doeke is die regte atmosfeer vir elke toneel geskep. Die akteurs is sommer ook as
verhoogshulp ingespan wat gesorg het dat die oorgang van elke bedryf vinnig en vlot verloop het. Gelukwense ook aan Adéle Visser vir die toepaslike kostuums.
Hierdie stuk wat 23 karakters het en dubbel soveel persone wat agter die skerms gewerk het om dit 'n werklikheid te maak, verdien dit om deur almal gesien te word. Dit word nog tot Saterdagaand opgevoer en kaartjies is by die deur beskikbaar. Gesien in die lig van die feit dat die drama spesiaal oor die Groot Trek handel in die jaar wat dit gedenk word, is dit 'n unieke geleentheid om in die feesvieringe te deel.
8 thoughts on "DIE LANGE HOOP"
Edwin Lombard September 27, 2013 at 1:10 pm
'Leef in die verlede en die verlede sal julle begrawe.' – Pastoor by PW Botha se begrafnis.
Flerrie September 27, 2013 at 5:59 pm
Wat bedoel jy? Mag jy nie 'n toneelstuk sien oor Die Groot Trek, Tweede Vryheidsoorlog, die Tudorkonings van Engeland of 'n Griekse tragedie nie, dan "leef jy in die verlede?"
Adam September 27, 2013 at 6:24 pm
Om in die hede te leef, sonder om die verlede te onthou en met jou saam te neem en met jou oog op die toekoms gerig, is om 'n kultuurlose niksbeduidende betekenislose bestaan te voer sonder enige blywende nut vir jouself of enigiemand anders.
Vesting September 27, 2013 at 10:01 pm
"Die verlede is 'n anker vir die gees. Maar om in die verlede geanker te wees, beteken nie om vir altyd daar te vertoef nie. Die ankers in die verlede weef 'n goue draad wat 'n onsekere en uitgestrekte toekoms veilig omvou. In die verlede is mylpale bereik en ideale verwesenlik; maar om ons voortdurend slegs daarin te verkneukel, beteken dat ons met ons rug die toekoms tegemoet gaan. Laat die verlede ingeskerp word sodat die pad vorentoe afgebaken kan word sonder om om te kyk of af te wyk…
Nie slegs vir mense nie, maar vir elke volk is dit beskore om op sy weg deur die eeue hoogtepunte én dieptes te ervaar; om die soet van eenheid te smaak en die bitterheid van broedertwis te verdra; en staan elke volk voor die keuse om sy verlede te vergeet en te verguis, of dit te erken en te eerbiedig. Wie dit verguis, sal vergruis word. Wie dit eerbiedig, sal bemoedig word." — Die Skrywer van "Die Lange Hoop" in die Program van die Opvoering en in die Voorwoord van die boek.
André Alkema September 28, 2013 at 9:27 am
@Edwin Lombard, wat jy sê is heeltemal waar. Niemand wat vooruitstrewend wil wees kan in die verlede leef nie. Persoonlik ken ek nie iemand wat in die verlede leef nie.
Die helde van die verlede is wel 'n bron van inspirasie. 'n Mens (en 'n volk) moet altyd streef na hoër, skoner en groter. Elke geslag stel die uitdaging vir die volgende geslag. Daarom is ons vooruitstrewend en ry ons nie meer in ossewaens nie en woon ons nie meer in grotte nie.
Die geskiedenis is die verhaal van ons helde, van stryd en moeite en opoffering. 'n Volk wat nie sy geskiedenis ken nie, is soos 'n man wat aan geheueverlies ly: Hy weet nie wie hy is, waar hy vandaan kom of waarheen hy oppad is nie.
Ons volk word in die klaskamers van die ANC vermoor. Ons kinders word geleer dat hulle voorouers monsters was en ander mense benadeel het. Ons het 'n verantwoordelikheid om hierdie onwaarheid bloot te lê met opvoerings soos Die Lange Hoop.
Voorsitter – Genootskap vir die Handhawing van Afrikaans.
Alida September 28, 2013 at 11:22 am
Dikwels besef 'n moderne mens nie die waarheid dat geen mens op 'n skoon lei kan begin nie Alles wat jy om jou het en wat jy is, is resultaat van wat in die verlede gebeur het. Jy kan dit nie wegwens nie, leer eerder om dit reg te evalueer
Ruan October 2, 2013 at 12:03 pm
Ek wonder of Edwin Lombard fotos neem van sy kinders?
Matruh October 3, 2013 at 2:03 pm
Dit was vir ons ook n wonderlike ervaring om weer so tussen jou eie mense te wees en net Afrikaans te hoor.Ons en ons vriende het dit baie geniet. Mooi so aan al die spelers. Ons is trots om Boere te wees!